
På leiting
etter budeiestemma

Eg bur i Stølslie på Beitostølen, i dette som var ei stølsgrend for gardar i Beito og andre bygder. Dei støla på Beitestøle, sa dei, stølen med godt beite. No har hytter og hus overteke plassen til husdyra her, men framleis er det budeier, kyr og geiter på stølar i nærleiken.

Denne boka er om budeiene. Gjennom fleire tusen år har dei passa på dyr, mjølka og laga mjølkeprodukt. Desse krumtappane i norsk landbruk har fått ufortent lite merksemd. Dei har sjeldan vorte lyfta fram, kome til orde, eller teke ordet. Eg har difor leita etter budeiestemmer.

Det starta med at eg gjekk på gamle, kjente stølsstigar med mi eiga mor og hadde samtaler om stølsliv med henne. Seinare har eg reist rundt til stølsområde i ulike delar av landet og intervjua mange andre budeier. Eg har søkt etter budeia i forsking og i stølslitteratur, særleg etter der ho sjølv har uttala seg. Det finst så mange flotte stølsbøker. Ein kan lesa mykje om stølsgrender, hus, landskap, slått, helg på stølen, om å vera barn på støl og mykje anna. Det meste er skrive av menn og naturleg nok ut frå deira opplevingar og blikk. Dagleglivet til budeiene, dei som var på stølen og stod for drifta, har fått mindre spalteplass. I denne boka er budeia hovudpersonen, og livet hennar på stølen er det viktige.

Budeiene var og er sjølvstendige og arbeidsame kvinner. Dei tok vare på dyr og folk, og dei levde på naturen sine premissar. Budeia og stølen var ein trygg stad for så mange; barn som var med mor eller bestemor, slekt og vener som kom på besøk, folk med ærend i fjellet og turistar. Bygdefolk var vant med at budeiene ordna opp med det meste. Fjellvandrarar, vitskapsmenn, kunstnarar og andre vart forundra, inspirerte og imponerte, og nokre vart forarga.

Mange har budeier bakover i slekta, men no er det få som kan noko om livet deira. Kompetansen og kunnskapen til budeiene er for viktig til å bli gløymt. Vi kan truleg alle lære noko av desse døtrer av naturen. At stølskultur no er komen på Unesco si verdsarvliste er velfortent heider, og vil auke merksemda frå inn- og utland.

Vi har hatt stølar over heile landet, og i boka møter du budeier og budeieliv frå 1850 og fram til i dag. Aldri har vi hatt så mange budeier som på midten av 1800-talet, i dag er dei få. Mykje av stølslivet er historie, difor skriv eg mest i fortid, men eg brukar også notid fordi budeiene og stølsdrift finst framleis. I dag er både kvinner og menn på støl med ansvar for krøter.

Sitata i boka er viktige, i dei fleste er det budeiene sjølve som fortel. Tek du deg tid når du les, trur eg du kan sjå budeia for deg, kanskje høyre ho òg. Enkelte dialektord forklarar eg i parentes eller på annan måte. Dei eldre budeiestemmene kjem frå skriftlege kjelder, dei nyare frå budeier eg sjølv har møtt. Ei stemme er mor, i løpet av hennar budeietid opplevde ho store endringar som var felles for mange. Eg flettar også inn eigne barndomsminne og erfaringar frå mi tid som vikarbudeie.

Der eg refererer, har eg valt å bruke fotnotar med litteraturliste bak. Eg har sjølv fotografert dei fleste bileta, og dei andre har eg lånt. Det er ikkje lett å finne eldre fotografi av budeier i arbeid. Ofte er det oppstilte bilete av budeier som har pynta seg. Eldre måleri er forskjønna endå meir, gjerne med budeier i bunad.

Eg har fått god hjelp i bokarbeidet. Ein stor takk til dei som har lese utkast eller kome med innspel på andre måtar. Tusen takk til alle budeiene som velvillige har stilt opp og delt kunnskap og erfaring. Nokre av dei blir presentert med namn, andre ikkje. Alle har dei eit ynskje om at fleire skal få innsikt i stølsdrift og budeieliv.

Kanskje vil du ha med deg boka ut til stølstrakter, bla i henne og ta inn det landskapet fortel. Hugs å vis omsyn til dei som framleis har arbeidet sitt på støl, til dei som eig stølane og til husdyr du møter.

Har du budeiehistorier eller noko anna du vil fortelje, høyrer eg gjerne i frå deg. God lesing!

